钦定古今图书集成/理学汇编/经籍典/第137卷 > 《伐檀二》
## 钦定古今图书集成/理学汇编/经籍典/第137卷 > 《伐檀二》

晋文侯使李离为大理，过听杀人，自拘于廷，请死于
君。君曰：“官有贵贱，罚有轻重，下吏有罪，非子之罪也。”
李离对曰：“臣居官为长，不与下吏让位；受爵为多，不
与下吏分利。今过听杀人，而下吏蒙其死，非所闻也。”
不受命。君曰：“自以为罪，则寡人亦有罪矣。”李离曰：“法
失则刑，刑失则死。君以臣为能听微决疑，故使臣为”
理。今过听杀人之罪，罪当死。君曰：“弃位委官，伏法亡
国，非所望也。趣出无忧，寡人之心。”李离对曰：“政乱国
危，君之忧也；军败卒乱，将之忧也。夫无能以事君，暗
行以临官，是无功以食禄也。臣不能以虚自诬。”遂伏
剑而死。君子闻之曰：“忠矣乎！《诗》曰：‘彼君子兮，不素餐
兮’。”李先生之谓也。